Papersnake/gushiwen huggingface dataset:
邵武黄溪铺左有飞瀑数十丈悬石崖如布
黄仲昭（明代）

山上白云深，云中出飞瀑。回看不见源，疑从天上落。
金丹诗四十八首
张继先（宋代）

婴儿头上戴莲花，诈伪迷人乱似麻。
不道修行从一鼎，却言般似有三车。
泥丸有路蒸方透，紫府无涯价莫加。
为劝尘中迷路者，好寻元本莫咨嗟。
和合浦庾司训读书韵
王翰（唐代）

道统相传只一心，圣心日月本来明。舞仪灵凤箫韶奏，告锡玄圭水土平。

礼乐夔龙千古盛，勋庸周召万人英。自从尼父删修后，不识河汾续得成。
岳王墓
蔡汝南（明代）

谁将三字狱，堕此一长城。
北望真堪泪，南枝空自荣。
国随身共尽，君恃相为生。
落日松风起，犹闻剑戟鸣。
所思亭海棠初开折赠两使者将以小诗 其二
张栻（宋代）

东风著物本无私，红入花梢特地奇。想得霜台春思满，一枝聊遣博新诗。
韩祠怀古
黄在衮（明代）

古庙荒台入望迷，孤城辽旷万山西。沉沉晚树连云歇，漠漠寒烟与鹭齐。

沙岸漫蒸溟海气，江峰愁绝远臣栖。沧桑异代犹如此，潦倒何妨一杖藜。
题画四景 其一
王洪（明代）

绿树蔼佳色，青山明晓霞。春风到几日，开遍一庭花。
次韵和颍昌叶翰林 其三 同许学士亢宗干誉汎舟潩水
程俱（宋代）

往者巾柴车，追游卞山村。今焉镇三辅，鼓吹喧谯门。

遥知手种松，浸有苍苔痕。许下今乐郊，胜事亦复繁。

但令足兵食，饱暖同君恩。长安举头见，煌煌太微垣。

江湖与魏阙，一一寄默存。正恐受釐室，虚怀待微言。
野花
胡缘（清代）

谁遣名葩在野塘，嫣红姹紫斗春光。一般雨露无私被，到处郊原有异香。

逸客孤芳惟自赏，村姑薄媚不成妆。夕阳影里归来晚，为惜韶华醉一觞。
题杭州双竹寺
赵抃（宋代）

粉箨双双脱，修篁两两高。同心齐管鲍，并节汉萧曹。

寒岁霜威禦，炎天暑气逃。此君真可异，吟绕不知劳。
京邸
梁柱臣（明代）

春来闻尔客长安，尺素空传欲见难。此日风尘欣把袂，明时词赋独登坛。

吟边景物年华暮，战后河山暝色寒。官拙自伤寥落久，故人犹为罄交欢。
答苏庶子
白居易（唐代）

偶作关东使，重陪洛下游。病来从断酒，老去可禁愁。

款曲偏青眼，蹉跎各白头。蓬山闲气味，依约似龙楼。
谒金门（春恨）
王平子（宋代）

旧一纸。小砑吴笺香细。读到别来心下事。蹙残眉上翠。

怕落傍人眼底。握向抹胸儿里。针线不忺收拾起。和衣和闷睡。
故尚书懿敏王公挽词
文彦博（宋代）

上台三品位非轻，秘殿论思职更清。频倚壮猷为屏翰，合从佥议秉钧衡。

颓然处顺君无怛，恸矣怀贤我有情。不独九原埋宝玉，人琴从此绝遗声。
李明府雪中小阅
许棐（宋代）

令君蒙雪教千兵，一点妖氛不敢生。和气旋回弓力软，寒光微映剑花明。

民居似倚银城壮，海道如铺玉簟平。入蔡归来方夜半，画堂歌管未收声。
赠别司空曙
卢纶（唐代）

有月曾同赏，无秋不共悲。如何与君别，又是菊花时。
寄处州喻太守邦相兄
王世贞（明代）

括苍太守乐有余，两衙无事但读书。开笼自调青田鹤，罢酒不啖好溪鱼。

昼长鸟雀衔吏帻，秋净烟霞生客裾。却问钱塘旧官长，玉台手板竟何如。
雪中雪坡十忆
姚勉（宋代）

冰襟玉袖几交游，尽自风流胜子猷。
有兴可乘应不尽，定无门外便回舟。
陪周芸皋夫子游虎溪
蔡廷兰（清代）

征帆才寄鹭门栖，又共群仙到虎溪。待月亭前容徙倚，摩天石顶快攀跻。

华筵客许青衫入，古洞僧邀彩笔题。好把庐山真迹认，缓寻归路夕阳西。
和沈约昭君词 其一
蔡兆华（清代）

白云随旆色，秋月掩刀环。袅袅同宫女，盈盈一水间。

怀春发下蔡，明旦入胡关。枥马悲羌吹，忧人不解颜。
陟屺卷
杨荣（明代）

一官监牧久辞家，客欲思亲鬓欲华。游子寸心忧已切，故乡千欲路犹赊。

白云天际孤飞处，萱草堂前几度花。昼锦何时归养日，寿觞潋滟泛流霞。
旅中答喻军事问客情
善生（唐代）

一自游他国，相逢少故人。纵然为客乐，争似在家贫。

畜恨霜侵鬓，搜诗病入神。若非怜片善，谁肯问风尘。
三悟辞
晃逈（宋代）

若能觉其梦，且悟浮生如戏弄。
若能智其识，渐悟狂知枉心力。
若能性其情，大悟归真即妙明。
喜得自然三悟法，书之聊以表研精。
建除体二首答黄鲁直教授
晁补之（宋代）

建鼓求亡子，初昧学所之。
除去日月多，及此岁未迟。
满国和巴人，若士谁与知。
平陆不推舟，客行当来兹。
定居厌屋庐，风雨劳所思。
执鞭慕昔人，孰与并此时。
破裘不御冬，要假完腋裨。
危言则来诟，慎密又逢讥。
成德尚如是，薄志安能期。
收声复藏热，雷火忽然微。
开口且复欢，是事置勿推。
闭眼可内视，独复不自为。
喜雨口号九首呈潘侯
刘克庄（宋代）

虽拥朱幡只泽臞，孕鱼丹荔免苞苴。
未应旱魃无分别，更把秋阳懊恼渠。
和晁同年九日见寄
苏轼（宋代）

仰看鸾鹄刺天飞，富贵功名老不思。
病马已无千里志，骚人长负一秋悲。
古来重九皆如此，别后西湖付与谁。
遣子穷愁天有意，吴中山水要清诗。
即事五首
王安石（宋代）

一树笼松玉刻成，游蜂多思正经营。
攀枝弄雪时回顾，还绕樱桃树下行。
陆君实挽诗
汤炳龙（元代）

七日阴霾事可知，楼船鱼贯果谁为。
人心自感兴元诏，天意难同建武时。
黄屋朔风那有济，角巾东路觉无期。
公为万古网常计，儿女拔船不暇悲。
次韵南轩先生榕溪阁阁山谷所名也
吴儆（宋代）

绍圣用事臣，党与纷相樛。
当代几忠良，一朝咸黜幽。
太史坐直笔，愈黜名愈休。
消长关否泰，天意匪人谋。
累臣谁司城，独为景物留。
当时西复南，万里不停辀。
谁知百年定，欲起九京游。
积莽新陈迹，寒泉荐冰瓯。
想当千骑临，水木寒萧飕。
我公今伊傅，兹焉少夷犹。
炎方凋瘵余，公来今已瘳。
榕溪两甘棠，千载谁劣优。
太史后凋松，公如巨川舟。
答郑州祖龙图见寄原韵
富弼（宋代）

坐拥双旌甫浚郊，总戎曾未属鞭櫜。
千金寡妙方移疾，二府交鞭取惮劳。
处世机牙都不竸，攝生權柄急须操。
他时病起君恩报，始信林泉属我曹。
永安宫?今夔之永安门，即宫之遗址也?
苏轼（宋代）

千古陵谷变，故宫安得存。
徘徊问耆老，惟有永安门。
游人杂楚蜀，车马晚喧喧。
不见重楼好，谁知昔日尊。
吁嗟蜀先主，兵败此亡魂。
只应法正死，使公去遭燔。
扇子诗
李石（宋代）

也不悲噫也不歌，只将恬淡养天和。
团蒲徒倚谁呼觉，梦里分明被佛呵。
感怀
梁可澜（明代）

散尽千金好侠游，归来湖海一扁舟。心灰任化为鹃蝶，身贱从扁唤马牛。

昔日兰金罗雀网，今朝桂玉典貂裘。西风冷落无聊赖，独倚朱门咏四愁。
九日送客
赵时焕（宋代）

频来因送客，携酒访仙灵。
归去成何事，重来愧此亭。
天宽野水白，松润石崖青。
倚杖思今古，寒鸥落远汀。
和金沙蒋文海韵 其一
仇远（元代）

干禄非良图，好遁实素抱。昔为驾壑松，今作出山草。

茫茫海岳驾，冉冉齿发老。渊明书甲子，拾遗历天宝。

迷涂谅未远，贵在知几早。
禹庙
王铚（宋代）

书称尧舜没，禹独锡成功。
须信宾天去，何疑窆石空。
市声朝夕变，山色古今同。
谁与明真理，苍崖松柏风。
送奔医时亭往攸县省觐
杨万里（宋代）

雪恰来时子恰行，白云飞边双眼明。
阿母几年不相见，阿兄唤眼来作伴。
探囊半粒黄金丹，湘南小儿开病颜。
江西两奔留不住，并被湘南夺将去。
龙蜕洞
陈洵直（宋代）

一穴中通百尺湫，骨寒空蜕洞门秋。
鳞潜变化疑相近，贝阙珠宫入海求。
拟古
董嗣杲（宋代）

河汉金气老，海月光陆离。
蟠蟀鸣我床，声声有馀悲。
美人天之涯，言旋杳无期。
西风吹脱叶，抚时伤所思。
赠李子安
王庭圭（宋代）

穷居未有四立壁，负郭兼无二顷田。拟斸云根结茅屋，不知谁赠买山钱。
读杜工部集
杨冠卿（宋代）

平生忠义不忘君，末路升沈付九原。
千古神交真未泯，一时人事可重论。
摩挲醉眼朝廷在，消息他乡弟妹存。
独阅遗编堪堕泪，秋窗灯火雨昏昏。
再和雁湖十首
李壁（宋代）

绕城流水碧潺潺，好是芳菲一月间。
诗阵不收疑破竹，谈围未解递连环。
健如俊鹘秋翻野，壮似惊龙夜擘山。
传后化今当有待，百年距几可今閒。
萧尺木凌歊台图
王式丹（清代）

高堂素壁云气生，葬苍一帧秋山明。矗空巀嶪势千丈，飞流树顶如闻声。

借问此景从何得，凌歊台畔青峥嵘。大江东去抱姑孰，天门竦立牛渚横。

崇台拔地接星络，湘云巴雪相逢迎。寄奴卖屦作天子，目营八极凭江城。

燕秦电扫自豪喜，三千歌舞随霓旌。至今英雄久灰灭，漠然山高而水清。

钟山有客癖模仿，坐挥墨沈升斗倾。不为永初绘巡幸，卧游自欲酬生平。

桥头策杖者谁子？幅巾潇洒携秋英。毋乃义熙老处士，独依松菊歌闲情。

谢宅已荒桓井废，断碑苔蚀留空名。何当野立下幽听，慈姥夜戛琅玕鸣。

我来读画三叹息，万年之计徒屏营。凉宵对此且痛饮，西风飒飒灯荧荧。
山居诗
释延寿（宋代）

千途尽向空源出，万景终归一路通。
忽尔有心成大患，坦然无事却全功。
春开小岫调新绿，水漾漂霞蘸晚红。
莫道境缘能幻惑，达来何处不消融。
杂咏一百首 其十四 庄子
刘克庄（宋代）

夸大帝传由，形容蹠侮丘。仅饶聃禦寇，共载一虚舟。
咏巫山
王绩（唐代）

电影江前落，雷声峡外长。霁云无处所，台馆晓苍苍。
次韵大人待次吴陵邑五首 其一
葛胜仲（宋代）

待次吴陵邑，身修道日章。兰陔留古郡，花县得邻乡。

未即抟扶上，端嫌代斲伤。萧閒文墨外，乐趣问濠梁。
李制置庭芝第四十九
文天祥（宋代）

空留玉帐卫，那免白头翁。
死者长已矣，淮海生清风。
扇子诗
李石（宋代）

东海夜潮舂枕，西湖晓雪窥窗。
香佩幽兰开国，褐衣明月迷邦。
送中上人游天台
陈允平（宋代）

师作天台去，长亭复短亭。
焚香参祖塔，振锡动山灵。
石罅移菖歜，松根斸茯苓。
何时白云下，相与话青青。
奉和月夜观星应令
虞世南（唐代）

早秋炎景暮，初弦月彩新。清风涤暑气，零露净嚣尘。

薄雾销轻涤，鲜云卷夕鳞。休光灼前曜，瑞彩接重轮。

缘情摛圣藻，并作命徐陈。宿草诚渝滥，吹嘘偶搢绅。

天文岂易述，徒知仰北辰。
赋得蓬岛长春寄中丞林公
欧大任（明代）

蓬山冠三岛，瀛海渺八荒。清虚敞神居，鸾凤相翱翔。

黄金为宫阙，白玉为室堂。琼蕤披藻搆，珠树列绮窗。

扣阈彩烟飞，榜题丹曜光。灵葩丽曲戺，异药纷翠房。

五芝浥露色，六草迎风香。中有神仙人，逍遥绿发长。

服之丹霞衣，系以紫云裳。骖虬谒上帝，羽盖腾龙骧。

徘徊阊阖间，嗽吸沆瀣浆。拜受三真术，永保四明方。

从此游泰清，延年寿无疆。
宋世祖庙歌二首 其一 世祖孝武皇帝歌
谢庄（南北朝）

帝锡二祖，长世多祜。于穆睿考，龚圣承矩。玄极驰驭，乾纽坠绪。

辟我皇维，缔我宋宇。刷定四海，肇构神京。复礼辑乐，散马堕城。

泽牣九有，化浮八瀛。庆云承掖，甘露飞甍。肃肃清庙，徽徽閟宫。

舞蹈象德，笙磬陈风。黍稷非盛，明德惟崇。神其歆止，降福无穷。
挽朝请大夫致仕李公词
郭印（宋代）

圣贤志於道，朝闻而夕死。
回视名宦场，唾去如泥滓。
高风既寂寥，士俗皆靡靡。
倒行日云暮，漏尽不知止。
遂令搢绅谈，进退为难事。
二疏及渊明，千载几人尔。
公生富贵中，习熟在纨绮。
胡为总角时，嗜好异群子。
爱视自天性，弗忍离步跬。
治官即理家，所至功可纪。
夫何不待年，弃绂休田里。
定应早闻道，追迹前贤轨。
杯深别墅春，舟漾清江水。
园棋或赋诗，此乐真无比。
优游二十秋，所得益多矣。
临终更琅琅，视身如脱屣。
洪范五福兼，於公未为美。
志铭乃实录，便可当青史。
进退格寄张功父姜尧章
杨万里（宋代）

尤萧范陆四诗翁，此后谁当第一功。新拜南湖为上将，更差白一作先锋。

可怜公等俱痴绝，不见词人到老穷。谢遣管城侬已晚，酒泉端欲乞移封。
重门曲
周濆（唐代）

憔悴容华怯对春，寂寥宫殿锁闲门。

此身却羡宫中树，不失芳时雨露恩。
冬霁
宋庠（宋代）

夜枕鸿违汉，霜天雀噪园。
回车长者辙，曝背野人暄。
墨溜沈寒沼，松醪湛冻樽。
谁能穿雪履，待诏鲁班门。
幽居
邓雅（元代）

山中有流水，陇上多白云。二物本无尽，幽居谁谓贫。

朝耕在云里，夕钓临水滨。此外复何乐，读书师古人。
大热行旌德山中不可车马步至凌氏林亭诗
汪藻（宋代）

踞石休茧足，掬泉洗赪容。于何脱冠履，共指云外峰。

翳彼园屋脱，钩帘苍翠重。庭空燕雀乳，树老莓苔封。

露泫过墙竹，风凄横涧松。欣然曲肱卧，鼻息春醅浓。

推床上马去，孰是陈元龙。
恭上人求偈戏赠二首
刘克庄（宋代）

尔祖西来无文字，受持一句心是佛。
烦恭藏主试问他，楞伽四卷是何物。
吴涧泉韩仲止二首
戴复古（宋代）

忍贫长傲世，风节似君稀。
死后女方嫁，峡中儿未归。
门人集诗藁，故卒服麻衣。
涧上梅花发，吟魂何处飞。
狭路相逢行
詹同（明代）

上有千丈之崖古铁色，下有无底之潭水俱黑，中间小道石
艰涩。
君马南，我车北，狭路相逢何逼仄。
安得来往如康庄，两贤相让无相阨。
鹤会三首
刘克庄（宋代）

投不赀躯火宅中，须臾鬓雪换颜红。
暮年颇欲从翁去，共过蓬莱听水凤。
霞想楼近作书付绘阁侄和之
何准道（明代）

山绕高楼水绕廊，乱蝉分梦隐匡床。平桥过两晚荷立，曲渚添潮新荇长。

遁世丘樊忘岁月，存生鸥鹭恋林塘。微吟间步竹西岸，怅望伊人自一方。
次韵杨维立编修与兄维贞侍御侍班述怀之作
谢铎（明代）

禁鼓初严晓促班，佩声遥在殿中间。雁行侧立参差地，龙衮前瞻咫尺颜。

五色云中通御气，九重天远隔尘寰。官曹旧接鸣珂里，几听前呵拥马还。
梁甫吟
李白（唐代）

长啸梁甫吟，何时见阳春？
君不见，朝歌屠叟辞棘津，八十西来钓渭滨。
宁羞白发照清水，逢时壮气思经纶。
广张三千六百钓，风期暗与文王亲。
大贤虎变愚不测，当年颇似寻常人。
君不见，高阳酒徒起草中，长揖山东隆准公。
入门不拜逞雄辩，两女辍洗来趋风。
东下齐城七十二，指挥楚汉如旋蓬。
狂客落魄尚如此，何况壮士当群雄！
我欲攀龙见明主，雷公砰訇震天鼓。
帝旁投壶多玉女，三时大笑开电光，倏烁晦冥起风雨。
阊阖九门不可通，以额扣关阍者怒。
白日不照吾精诚，杞国无事忧天倾。
猰貐磨牙竞人肉，驺虞不折生草茎。
手接飞猱搏雕虎，侧足焦原未言苦。
智者可卷愚者豪，世人见我轻鸿毛。
力排南山三壮士，齐相杀之费二桃。
吴楚弄兵无剧孟，亚夫咍尔为徒劳。
梁甫吟，声正悲。
张公两龙剑，神物合有时。
风云感会起屠钓，大人臲屼当安之。
过海罗汉应供图
来复（明代）

大士受斋龙伯宫，长驱蛟鳄争先雄。舳舻蔽天不敢渡，冰夷伐鼓洪涛舂。

腾身何来历汗漫，无乃变幻多神通。两僧后顾冰雪容，浮蕉近随赤鲩公。

云端嘘气作楼阁，赤日照耀青芙蓉。中有四鬼舁一翁，雪眉垂领衣露胸。

海神候谒旌旆从，赤珠吐焰流星虹。跨鳌之叟臞而癃，手扶七尺邛州筇。

是谁弹舌咒老龙，火鬐电鬣烧云红。五轮舒光迸五色，一苇直渡犹行空。

前登颇忮定初起，欠伸展臂来清风。蹋龟骑鱼走百怪，担簦负笈趋群童。

入山咫尺见台殿，仿佛微听青林钟。开图对我若旧识，便欲巢我云门松。

世间浮荣日万态，过眼聚散空花同。谁知神变亦虚幻，徒逞狡狯惊盲聋。

何如乘愿降迹阎浮中，法雷大震开群蒙。王城分卫饱香积，坐令四海歌时雍。
感言
刘敬（清代）

可叹舫鱼尾已赪，我梁我笱尚纵横。只图错饵迎阳□，宁使吞舟漏巨鲸。

衡泌恐无饥可乐，巢由难免梦犹惊。安民不识先勿扰，方谓青苗法可行。
入关杂咏 其一
洪良浩（清代）

桓公北伐至孤竹，武帝东巡礼岱宗。大帻神人谁复识，羽衣仙子竟难逢。

游谈遂化燕齐俗，豪侠尚传王霸踪。况是边风好驰射，居民不复力耕农。
句 其二
欧阳焘（宋代）

恭公遗治传耆旧，元结雄文载简编。
读六一先生碑亭记
曾丰（宋代）

六一先生自不磨，太丘兴卜植僵多。
牛羊莫犯基茔者，风雨其僵阡表何。
器识谁能三世合，规摹可复百年过。
丰碑幸出老彭手，读罢宁容不一哦。
石都讲仲谟挽辞二首 其二
韦骧（宋代）

桂科名旧峻，玉殿对新归。异宠行将及，英魂遽巳飞。

贵来年不待，志在命先违。还葬春山晓，空歌薤露晞。
九日薄暮至镇江闻二守梁宗烈以入贺行大负心约惘然者久之诗以寄候聊致惓惓
区越（明代）

赤舄金门候晓钟，仙阳何处觅仙踪。潇条九日无茱菊，摇落千仙见竹松。

甘露已擎天上月，焦仙犹束海门东。扁舟会有逢君日，一笑南徐又梦中。
景定壬戌除夜
丁石（宋代）

罗列椒盘人未眠，红炉围坐笑灯前。
时光过隙那知老，才到鸡鸣又一年。
官庄
韦庄（唐代）

谁氏园林一簇烟，路人遥指尽长叹。

桑田稻泽今无主，新犯香醪没入官。
即事口占
赵与无（宋代）

生平梦不到浯溪，此日欣从使者来。
天放一晴舒眼界，大江横上八樽罍。
元夕端居感事四绝句
张舜民（宋代）

珠帘当面见玲珑，白鹤仙人上下通。
夜半蕊珠重命宴，鸣鞘声落九霄中。
病疥用后山韵写怀 其二
陈献章（明代）

呻吟不尽痛，夕枕傍慈帏。安得身长健，朝朝见綵衣。

无肤臀奄赤，乍肿臂疑肥。睡过西廊月，寒空淡不辉。
登山有作次敬夫韵
林用中（宋代）

壁立崔嵬不计寻，千峰罗列献奇深。
等闲伫立遥观遍，流水高山万古心。
除夕前一日溪岸晚步 其二
韩淲（宋代）

午步溪边路，谁家小筑幽。敲门问亭榭，迎我具觥筹。

意适春光动，晴曛野色浮。一株梅更好，香艳发梢头。
贤者之孝二百四十首·王阳
林同（宋代）

礼经称孝子，不服闇登危。
所以九折阪，囘车不敢驰。
山东飞放
汪元量（宋代）

天子出猎山之东，臂鹰健卒豪且雄。
我欲从之出云中，坐看万马如游龙。
后赤壁赋
苏轼（宋代）

是岁十月之望，步自雪堂，将归于临皋。二客从予过黄泥之坂。霜露既降，木叶尽脱， 人影在地，仰见明月，顾而乐之，行歌相答。

已而叹曰：“有客无酒，有酒无肴，月白风清，如此良夜何！”客曰：“今者薄暮，举网得鱼，巨口细鳞，状如松江之鲈。顾安所得酒 乎？”归而谋诸妇。妇曰：“我有斗酒，藏之久矣，以待子不时之需。”

于是携酒与鱼，复 游于赤壁之下。江流有声，断岸千尺；山高月小，水落石出。曾日月之几何，而江山不可复 识矣。予乃摄衣而上，履巉岩，披蒙茸，踞虎豹，登虬龙，攀栖鹘之危巢，俯冯夷之幽宫。盖二客不能从焉。划然长啸，草木震动，山鸣谷应，风起水涌。予亦悄然而悲，肃然而 恐，凛乎其不可留也。反而登舟，放乎中流，听其所止而休焉。时夜将半，四顾寂寥。适有 孤鹤，横江东来。翅如车轮，玄裳缟衣，戛然长鸣，掠予舟而西也。

须臾客去，予亦就睡。梦一道士，羽衣蹁跹，过临皋之下，揖予而言曰：“赤壁之游乐 乎？”问其姓名，俯而不答。“呜呼！噫嘻！我知之矣。畴昔之夜，飞鸣而过我者，非子也 邪？”道士顾笑，予亦惊寤。开户视之，不见其处。
挽崔舍人
史弥大（宋代）

在昔夸三喜，于今萃一门。
周还陪帝学，终始代王言。
晋擢倾人望，规陈悉治原。
彼苍无处问，才大合调元。
寓意
李咸用（唐代）

直道荆棘生，斜径红尘起。苍苍杳无言，麒麟回瑞趾。

东风如未来，飞雪终不已。不知姜子牙，何处钓流水。
送张十二秀九至维扬
释斯植（宋代）

江山迢递水东流，芳草无情管别愁。
若听春风商女曲，天涯人在古扬州。
南园杂诗六首·萤
司马光（宋代）

林塘荒湿地，向夕已飞萤。
月没蛩吟砌，露凉人在庭。
随风疑落烬，过水乱疏星。
学子灯前寝，谁将尔照径。
送人赴阙
赵蕃（宋代）

雪后晴催江上船，一杯政尔话蝉连。
人生契阔可堪数，后会渺蝉还属天。
荐墨向来非草划，除书此去定翩翩。
西湖处士当年句，借问沙鸥若个边。
新竹
郑燮（清代）

新竹高于旧竹枝，全凭老干为扶持。
下年再有新生者，十丈龙孙绕凤池。(下年 一作：明年)
杂体诗 休上人怨别
江淹（南北朝）

西北秋风至。
楚客心悠哉。
日暮碧云合。
佳人殊未来。
露彩方泛艳。
月华始徘徊。
宝书为君掩。
瑶棽讵能开。
相思巫山渚。
怅望阳云台。
膏炉绝沉燎。
绮席生浮埃。
桂水日千里。
因心平生怀。
穆穆清风至
佚名（两汉）

穆穆清风至，吹我罗衣裾。
青袍似春草，草长条风舒。
朝登津梁山，褰裳望所思。
安得抱柱信，皎日以为期。
遣怀二首 其二
陆游（宋代）

风月资吟啸，渔樵约往还。贫犹能酿酒，病不废游山。

乱石卧牛马，流泉鸣佩环。豁除羁旅日，犹有半生闲。
九日登山
明泰（清代）

归雁背寒飙，阳卉摧霜雪。辍策登高冈，张组酬嘉节。

谁言酒一登，可解肠千结。放眼足愁人，感时易伤别。

风尘天地暗，故旧音书绝。乡关万里遥，斜日烟中灭。
邻人于野田获马招予试骑之感得二章 其二
姚燮（清代）

升厓停策动高歌，马亦昂尻涕泪多。乱后田园都失主，弃馀兵甲半沈河。

人间何处塞翁在，穷壤应无伯乐过。愧我床头金早乏，相依陌路共蹉跎。
长相思
董如兰（畹仙）（清代）

心迢迢。路迢迢。万木经霜色渐凋。秋容如画描。

卯时潮。酉时潮。不见归帆傍小桥。愁魂销未销。
感遇诗三十八首 其二十七
陈子昂（唐代）

朝发宜都渚，浩然思故乡。故乡不可见，路隔巫山阳。

巫山綵云没，高丘正微茫。伫立望已久，涕落沾衣裳。

岂兹越乡感，忆昔楚襄王。朝云无处所，荆国亦沦亡。
寻飞来古寺
区大枢（明代）

香刹出诸天，扳跻磴道缘。松篁蒙岭密，猿狖跃峰联。

积藓行防踬，垂藤接虑牵。林昏疑虎伏，壑静似龙眠。

孤磬岩间发，明灯树杪然。飞腾驱白象，结构拥青莲。

探讨今辰得，皈依夙愿便。晚来催解缆，乘月下江烟。
画丫兰
陆治（明代）

玉戟棱棱应节分，枝枝柔玉纫香云。
凝妆拟待三更月，露染生绡六幅裙。
同谭永明山人园林散步
卢尧典（明代）

漠漠江天霁色和，杖藜徐步听渔歌。繁花欲尽惊春暮，紫燕将雏逐客过。

把钓不嫌生计拙，浪吟刚是老来多。閒身恰称清凉界，十载菟裘锁薜萝。
送裴参军还下邳旧居
皎然（唐代）

北望烟铺骠骑营，虏烽无火楚天晴。

此时千里西归客，泗上春风得及耕。
上忠斋丞相
柴望（宋代）

烂柯山下采樵民，尽日观棋局局新。
黑白两般都著过，后来一著要高人。
赠浮屠有则
王之道（宋代）

我老不能诗，其穷类诗人。
多谢二三子，强以穷相亲。
师从何方二，过听误失真。
袖携诸公诗，丐我踵后尘。
顾我虽不能，欲辞恐师嗔。
勉作数句偈，拙恶惭无伦。
吴伯叙
华岳（宋代）

太平官府不停囚，求剑乌衣欲刻舟。
私荚是鸡难做鹤，公庭得马便成牛。
不疑若受千金谤，胶鬲当贻万世羞。
见说明公在莲幕，不知能鉴此冤不。
【仙吕】村里迓鼓　四季乐情
未知作者（元代）

正值着丽人天气，可正是赏花赏花的这时候。你看那花红和这柳绿，绕着这
舍南舍北、庄前庄后。则见那柳飞绵，花似锦，江山清秀。他每都携着美酝，穿
红杏，摇翠柳，我直吃的笑吟吟醺醺带酒。
【元和令】锦模糊江景幽，翠がテ远山秀。正值着稻分畦，蚕入簇麦初熟，
太平人闲袖手。趁着这古堤沙岸绿阴稠，缆船儿执着钓钩，缆船儿执着钓钩。
【上马娇】我将这锦鲤兜，网索来收。村务内酒初熟，恰归来半醉黄昏后。
暮雨收，牧童儿归去倒骑牛。
【游四门】正是枫麻梧叶报新秋，呀呀的寒雁过南楼。正遇着鸡肥蟹壮秋收
候，霜降水痕收。朋友每留，乘兴饮两三瓯。
【胜葫芦】正值着浅碧的这粼粼露远洲，赏红叶一枝秋，我则见三径黄花景
物幽。正值着丰年稔岁，太平箫鼓，酒醒时节再扶头。
【后庭花】我则待寻梅访故友，踏雪沽酽酒。宝篆焚金鼎，浊醪饮巨瓯，只
吃的醉了时休。酒怀中不够，村务内将琴剑留，仓廒中将米麦收。浑发醅瓮底
ド，再邀住林下叟。
【柳叶儿】我真吃到二更的时候，正喧哗交错觥筹，一任教月移梅影横窗瘦。
心相爱，意相投，醉时节纳被蒙头。
黄元肇江山风月阁
徐经孙（宋代）

江山到处堪图画，风月无边自古今。但要清明如外境，便分动古即吾心。

坡仙取用原无尽，康节登临岂浪吟。天理流行须体识，莫将嘲弄费光阴。
虞山
曹仁虎（清代）

晓色开晴嶂，烟岚望不分。林光微露日，石气欲生云。

远瀑松间落，疏钟岭外闻。空山少尘色，闲访鹿麋群。
诉衷情·二分浓绿一分红
王千秋（宋代）

二分浓绿一分红。春事若为穷。醉袖罥香沾粉，公挽我、我扶公。敧短帽，吐长虹。拟凌风。布金堆里，叠翠屏中，云月轻笼。
元日
王同祖（宋代）

云集衣冠拜紫宸，榻前除目报来真。
君恩先到宫门柳，占得人间第一春。
和丁丞相
吴潜（宋代）

夷狄为阴中国阳，岂容羊犬更鸱张。
捷书一纸来从广，凯奏连旗至自扬。
尽瘁元臣食放箸，偷安老守寝凝香。
但怜此土非吾土，岁晚天寒忆故乡。
浪淘沙 秋蝉
陈尔士（清代）

无奈夕阳残。落叶阑珊。愁中还又话乡山。高柳隋堤秋梦里，一翼吟烟。

坐听小窗前。瘦损朱颜。飞蓬衰鬓问谁怜。咽尽五更声欲断，露冷风寒。
菩萨蛮·霜天不管青山瘦
佚名（宋代）

霜天不管青山瘦。轻云浅拂修眉皱。烟树隔潇湘。隔帆吹异香。影残春恨小。淡墨敧斜倒。无处著消愁。笛寒人倚楼。
赠麻衣僧
陈继儒（明代）

熟睡孤峰最上台，雪深埋却醉形骸。
一枝竹杖虽然瘦，曾解山中斗虎来。
庐山书堂送祝秀才还乡
伍乔（五代）

束书辞我下重巅，相送同临楚岸边。
归思几随千里水，离情空寄一枝蝉。
园林到日酒初熟，庭户开时月正圆。
莫使蹉跎恋疏野，男儿酬志在当年。
莫独行
曹勋（宋代）

莫独行，风雨惨惨兮夜不得明。
道有石坂兮，使汝车败而马惊。
山有猛虎兮水多暴鲸。任重涂远兮无欲速其小程。
莫独行，莫独行，
聊可以俟同志之友生。
送霍友山访吕广文谒佘学士
成鹫（清代）

曾过梅州未入城，送君此去不胜情。吟随诗派今推吕，俗访遗贤旧姓程。

七贵门前凭直入，百花洲畔莫閒行。莱衣留在崆同下，遥计归心在鲤庭。
十二月二十一日雪取道置酒于清白堂林正仲有诗次韵
赵鼎臣（宋代）

花飞何事急，纨细不胜裁。睡起明书幌，妆成湿镜台。

多情调玉烛，作意耻金罍。授简何容易，相如欲到来。
彗经旬不灭
孙继皋（明代）

十月彗星见，亘旬光丈馀。银河不用扫，天意欲何如。

避殿君王诏，登台太史书。杞人忧国泪，占夜几踌躇。
颂古十八首 其十八
释师一（宋代）

三人證龟成鳖，毗岚一吹吹灭。从兹暗里穿针，鼻孔七花八裂。
题大潮寺
沈晖（明代）

太湖西拥大潮山，万丈青莲一水环。佛殿高凌银汉表，禅房多住白云间。

散花龙女乘风去，乞食山僧带雨还。记得攀箩登绝顶，仰探月窟俯尘寰。
次韵谢李安上惠茶
秦观（宋代）

故人早岁佩飞霞，故遣长须致茗芽。
寒橐遽收诸品玉，午瓯初试一团花。
著书懒复追鸿渐，辨水时能效易牙。
从此道山春困少，黄书剩校两三家。
兴化寺
释绍昙（宋代）

门照双池镜样明，东西廓喝寂无声。
紫罗帐里机玄密，虽有珍珠撒未成。
梅雪四律代张翚徐术陆平沈廉赋 其一
凌云翰（元代）

北风日日吼枯株，点检春光定有无。半树里深犹妩媚，一枝檠重更模糊。

芳香未露还因冷，疏影浑迷不为晡。想得孤山人迹灭，扁舟谁复访林逋。
菩萨蛮
于晓霞（清代）

雨纤风软春将半。春愁空逐游丝乱。辜负踏青期。游踪因病稀。

画梁双燕懒。花落闲庭晚。金鸭篆烟残。罗衣怯春寒。
天界寺十咏 其十 松烟
邓云霄（明代）

疏松石路小，烟霭复周遭。翠鬣如新沐，苍鳞泛白涛。

鸟归迷故树，僧过湿方袍。既到空王宇，秦官莫自高。
国师三唤侍者
释守卓（宋代）

唤处分明应处亲，不知谁是负恩人。东家漏泄西家事，却使傍观笑转新。
挽赵无垢二首
李曾伯（宋代）

公未通闺日，相从入幕游。
瞠乎惭后乘，藉甚传前筹。
原显曾并辔，江涛几共舟。
柯山回首处，老泪为横流。
挽周南夫寺簿
孙应时（宋代）

袖手何淹久，神情愈澹然。
琴书消永日，齿发任流年。
落落平生事，区区九寺聊。
时人空叹息，宁足尽公贤。
送田中丞使西戎（同用旗字）
无可（唐代）

朝元下赤墀，玉节使西夷。关陇风回首，河湟雪洒旗。

碛砂行几月，戎帐到何时。应尽平生志，高全大国仪。
观二刘题壁
刘子翚（宋代）

温其题诗新历寺，落笔风雨惊长林。
眼高一世常欲骂，想见掀长坐岩阴。
致中题诗新兴寺，坏壁岁久莓苔侵。
山僧好事亦可喜，解诵鸟啼春意深。
我来经览浑如昨，玉友金昆念离索。
投林倦翼不同栖，况复分飞在寥廓。
故山终胜他山好，新交不如旧交乐。
何况把酒问鸥盟，卧听松风同一壑。
又登碧云亭感怀三十首
吴芾（宋代）

晚上危亭力已疲，胡为归计尚迟迟。
如今若便休官去，也胜当初未有时。
寄赵十监试
韩淲（宋代）

夜凉月里话东征，倾耳呼猿洞水声。玉室金堂元避世，鲈鱼莼菜岂惩羹。

举围个个三年试，云路家家万里程。在我能为古之制，裕陵图治重宗盟。
晚坐欲过在伯而不能
赵蕃（宋代）

暑威验伏始，月迟知望过。
无风能濯热，有句可蠲疴。
竟拙空频点，求工复屡哦。
思寻戴安道，宁待雪舟何。
秋日自遣
李如汸（清代）

寥落江城暮，秋风处处同。一官三峡外，数口万山中。

贫贱差时辈，飘零任转蓬。故园归未得，目断信陵东。
中春雨后元棫岗学博共游鸿指园 其一
柯辂（清代）

别墅蓬瀛胜，招携试一临。径幽迷屐齿，花艳覆春阴。

树石藤萝古，楼台烟雨深。到来真浩旷，吾亦爱山林。
奉送贺若郎中贼退后之杭州
刘长卿（唐代）

江上初收战马尘，莺声柳色待行春。

双旌谁道来何暮，万井如今有几人。
消寒十咏 菩萨蛮 其三 曝背
鲍之芬（清代）

广庭满贮三冬日。重檐梅蕊香初炙。帘幕向阳开。曦晖入户来。

丹心原自暖。不为红轮转。遍体沐恩光。春生荆布香。
跋刘敏叔画杨诚斋先生探梅图二首 其二
李大来（宋代）

梅发江村觅句天，先生策杖到花前。款门有客真能事，为幻精神若个边。
菖蒲花
董嗣杲（宋代）

开时护食胜餐松，应在神人守护中。
九节自知遗种异，一花谁护斗香同。
碧丛露养仙苗细，灵卉泉抽玉髓空。
还有痴愚求见面，欲期颜貌亟还童。
八冬苦雨祷晴幸应刘若讷惠诗为贺因次其韵
韩元吉（宋代）

麦田秋过未休工，{左禾右罢}稏如云白雨中。
乞得晴明三十日，披襟可咏快哉风。
奉和翁文尧戏寄
黄滔（唐代）

掘兰宫里数名郎，好是乘轺出帝乡。

两度还家还未有，别论光彩向冠裳。
声声慢（春）
赵佶（宋代）

宫梅粉淡，岸柳金匀，皇州乍庆春回。凤阙端门，棚山彩建蓬莱。春春洞天向晚，宝舆还、花满钧台。轻烟里，算谁将金莲，陆地齐开。

触处笙歌鼎沸，香鞯趁，雕轮隐隐轻雷。万家帘幕，千步锦绣相挨。银蟾皓月如昼，共乘欢、争忍归来。疏钟断，听行歌、犹在禁街。
南山罗汉赞十六首
黄庭坚（宋代）

斑斑之兽本山林，升堂入室作舆卫。
小僧奉施军持水，弭耳来受救渴供。
胸中猛虎自调服，是故异物成一家。
我观阎浮提众生，同床猜忌若冰炭。
百字谣（寿叶教·三月初九）
张倅（宋代）

榆烟新起，正清明节过，翠蓂九叶。欣会谪仙初度日，凤穴产真鸑鷟。心肠琅琅，文章锦绣，看镜期勋业。暂居马帐，后知有赖先觉。

可想大器晚成，功名有志，未逊苏秦学。奈不在身先在子，果向秋风抟鹗。诗酒琴棋，风花雪月，养浩全真乐。寿觞五福，太公须遇文猩。
送觉先归大梁二首 其一
释德洪（宋代）

残秋千里游梁去，破浪扁舟别我来。对坐无言看山月，一庭松雨在莓苔。
临江仙 其二 寿黄畸亭副郎七十
夏言（明代）

山谷老人年七十，百花潭上优游。石亭草阁枕江流。

携琴随野鹤，移席傍沙鸥。

东浙甘棠思邵父，角极画省名留。一瓢春酒醉林丘。

神仙行陆地，何用访瀛洲。
咏怀
梅尧臣（宋代）

风驱暴雨来，雷声出云背。
若决千仞溪，追奔下天铠。
堂堂亚夫军，吴楚不足碎。
旱气沃原田，烦蒸洗闤闤。
深料生注射，聚沬犹壅碍。
青葱草树鲜，断殁虹霓在。
向晚留霁晖，天容染新黛。
初夏游谢公岩
徐玑（宋代）

又取纱衣换，天晴起细风。
清阴花落后，长日鸟啼中。
水国乘舟乐，岩扉有路通。
州民多到此，独自忆髯公。
赠韦评事儹
戴叔伦（唐代）

与道共浮沈，人间岁月深。是非园吏梦，忧喜塞翁心。

细草谁开径，芳条自结阴。由来居物外，无事可抽簪。
闲坐
白居易（唐代）

暖拥红炉火，闲搔白发头。百年慵里过，万事醉中休。

有室同摩诘，无儿比邓攸。莫论身在日，身后亦无忧。
题汪季路太傅所藏龙眠阳关图 其二
楼钥（宋代）

画出阳关古别离，萧疏柳质不胜悲。行人顾叹离人泣，柳下渔翁总不知。
责躬
曹植（两汉）

小序臣植言。
臣自抱亹归藩。
刻肌刻骨。
追思罪戾。
昼肌而食。
夜肌而寝。
诚以天网不可重罹。
圣恩难可再恃。
窃感相鼠之篇。
无礼遄死之义。
形影相吊。
五情愧{赤皮}。
以罪弃生。
则违昔贤夕改之劝。
忍垢茍全。
则犯诗人胡颜之讥。
伏惟陛下。
德象天地。
恩隆父母。
施畅春风。
泽如时雨。
是以不别荆棘者。
庆云之惠也。
七子均养者。
鸤鸠之仁也。
舍罪贵功者。
明君之举也。
矜愚爱能者。
慈父之恩也。
是以愚臣徘徊于恩泽而不敢自弃者也。
前奉诏书。
臣等绝朝。
心离志绝。
自肌黄耈永无执珪之望。
不图圣诏猥垂齿召。
至止之日。
驰心辇毂。
僻处西馆。
未奉阙庭。
踊跃之怀。
瞻望反侧。
不胜犬马恋主之情。
谨奉表并献诗二篇。
词旨浅末。
不足采览。
贵露下情。
冒颜以闻。
臣植诚惶诚恐。
顿首顿首。
死罪死罪。
于穆显考。
时惟武皇。
受命于天。
宁济四方。
朱旗所拂。
九土披攘。
玄化滂流。
荒服来王。
超商越周。
与唐比踪。
笃生我皇。
奕世载聪。
武则肃烈。
文则时雍。
受禅于汉。
君少万邦。
率由旧则。
广命懿亲。
以藩王国。
帝日尔侯。
君兹青土。
奄有海滨。
方周于鲁。
车服有辉。
旗章有叙。
济济隽乂。
我弼我辅。
伊予小子。
恃宠骄盈。
举挂时网。
作藩作屏。
先轨是隳。
傲我皇使。
犯我朝仪。
国有典刑。
我削我绌。
将寘于理。
元凶是率。
明明天子。
时惟笃类。
不忍我刑。
暴之朝肆。
违彼执宪。
哀予小臣。
改封兖邑。
于河之滨。
股肱弗置。
有君无臣。
荒淫之阙。
谁弼予身。
茕茕仆夫。
于彼冀方。
嗟予小子。
盈罹斯殃。
赫赫天子。
恩不遗物。
冠我玄冕。
要我朱绂。
光光大使。
我荣我华。
剖符授玉。
王爵是加。
仰齿金玺。
俯执圣策。
皇恩过隆。
祇承怵惕。
咨我小子。
顽凶是婴。
逝惭陵墓。
存愧阙庭。
匪敢傲德。
实恩是恃。
威灵改加。
足以没齿。
昊天罔极。
生命不图。
常惧颠沛。
抱罪黄垆。
愿蒙矢石。
建旗东岳。
庶立毫厘。
微功自赎。
危躯授命。
知足免戾。
甘赴江湘。
奋戈吴越。
天启其衷。
得会京畿。
迟奉圣颜。
如渴如饥。
心之云慕。
怆矣其悲。
天高听卑。
皇肯照微。
应诏肃承明诏。
应会皇都。
星陈夙驾。
秣马脂车。
命彼掌徒。
肃我征旅。
朝发鸾台。
夕宿兰渚。
芒芒原隰。
祁祁士女。
经彼公田。
乐我稷黍。
爰有樛木。
重阴匪息。
虽有糇粮。
饥不遑食。
望城不过。
面邑不游。
仆夫警策。
平路是由。
玄驷蔼蔼。
扬镳漂沫。
流风翼衡。
轻云承盖。
涉涧之滨。
缘山之隈。
遵彼河浒。
黄阪是阶。
西济关谷。
或降或升。
騑骖倦路。
载寝载兴。
将朝圣皇。
匪敢晏宁。
弭节长骛。
指日遄征。
前驱举燧。
后乘抗旌。
轮不辍运。
鸾无废声。
爰暨帝室。
税此西墉。
嘉诏未赐。
朝觐莫从。
仰瞻城阈。
俯惟阙庭。
长怀永慕。
忧心如酲。
黄河五堤咏·格堤
李衍孙（清代）

谁赍千金璧，怒蛟挟船走。奔䭿两堤间，疑听飓风吼。

移来夸娥山，早塞瞿塘口。
水调歌头·千一载英杰
李曾伯（宋代）

千一载英杰，百二国山河。提封几半宇宙，万里仗天戈。十乘晋军旗鼓，三岁秦关扃锁，地利属人和。位次功第一，未数酂侯何。建青油，持柴荷，听黄麻。乾坤整顿都了，玉殿侍羲娥。且醉东湖花柳，却泛西湖舟楫，留不住岷峨。谁为语儒馆，浓墨被诗歌。
邳州晚眺和邓居仁韵
孙文焕（清代）

绿云弥望水迢迢，泽国秋残木未凋。柳色全迷村市暗，河声直下海门遥。

白门烟雨供凭吊，黄石功名付泬寥。碧水自流人自去，更谁指点授书桥。
钓矶怀古十章
杨杰（宋代）

旋溪不杀真龙子，学道三年蹑太虚。今古报恩人亦有，不知谁有腹中书。
题玉泉画像次来轴韵
陈起（宋代）

鹿随寒策穿云，解后灵峰时节。
含毫谁貌闲情，莫尽胸中风月。
白日偶无客青山长对门 其八
韩淲（宋代）

崦霭得广茂，虚明失深长。一曲冬月暖，数家夏日凉。
长星见
洪亮吉（清代）

荧惑入南斗，天子下殿走。荧惑来天垣，天子坐未安。

坐未安，亦来有，长星劝汝一杯酒。臣愿天子圣列辟，贤追古七十二帝。

恩绵延，臣更左执矢、右执鞭，妖星射落渊厎眠。陛下圣寿千万年。
永伯仲渊在狱作九十二言伤之
石介（宋代）

吁嗟恶兽群，蹄踏麒麟如死麏。
吁嗟恶鸟音，啅噪凤凰伏中林。
我愿瓜牙如锋锷，牙可噬兮瓜可捕。
直入深山驱虎狼，护取麒麟好头角。
又愿身生两羽翼，一夕长就万丈长。
直入林中护凤凰，不使毛羽肤寸伤。
吾愿两未遂，中夜涕下沾衣裳。
久雨
裘万顷（宋代）

园林清樾净无尘，池沼黄流去有声。
不用飞花来点缀，但须霁日为澄清。
荆棺峡谚
佚名（唐代）

九子不葬父，一女打荆棺。
仿圣俞月出断岸口二首 其二
赵秉文（金朝）

残星横斜河，晨鸡号天风。幽人窗中眠，纱厨明秋空。
秋宵有感
华岳（宋代）

满目秋容拂画图，改荷衰柳接平芜。
西风刮地雁声落，寒月满平人影孤。
木耳有才持紫橐，楮皮无计换青趺。
不知此去功名事，还许封彝见也无。
重阳二首
苏泂（宋代）

九日登临两鬓华，鸥边秋色带风沙。
绝怜当日陶彭泽，依旧无钱对菊花。
卜算子（太守席上作）
洪适（宋代）

五凤望中仙，五马人间贵。舞态歌声尽出群，乌鹊巡檐喜。

昨夜值狂风，痛饮全无味。说与谯门漫打更，却怕催归骑。
莺啼序 杨仑西花笑楼词四种
陈步墀（清代）

词源倒流三峡，有风尘物色。叹多少、沦落天涯，谁遇黄九秦七。

论呕尽、才人心血。裒然当作金声掷。除非是、杨子名高，始能消得。

拾翠洲边，织绡泉底，一卷花间集。好时光、笑傲园林，选歌传遍羊石。

甚匆匆、闽南别去，尚归梦醒余追忆。正淋漓、金菊芙蓉，开篇初什。

江湖载酒，岭海题糕，又挥毫泼墨。尚记取、月华如水，醉不胜寒，玉宇琼楼，青衫泪湿。

英雄儿女，半生情种，更留长恨为君赋，把鸳鸯、谱出分飞翼。

无端锦瑟，听来五十弦弹，哀音悽倒裙屐。

诗楼读罢，四顾苍茫，独数行垂泣。我忽想、照霞盛子，说剑潘郎，鮀浦髯公，香山吟客。

飘零老大，相怜同调，搓酥滴粉浑閒事，已及身、共许千秋日。

笑余客邸青箱，珍重藏兹，堪夸拱璧。
句
林泉生（宋代）

桃李公门者，将芜胡不归。
送友人郑州归觐
赵嘏（唐代）

为有趋庭恋，应忘道路赊。风消荥泽冻，雨静圃田沙。

古陌人来远，遥天雁势斜。园林新到日，春酒酌梨花。
南窗植竹数百竿后数日蔚然俱青客问种竹法作四言以告之
周紫芝（宋代）

平生寡友，形影相吊。与君结交，相视一笑。四方万里，动静险夷。

我惟子求，子必我随。聿来湓江，屋庐既正。相子攸居，我室乃定。

得子之宫，于窗之南。风茎雨叶，蔚其鬖鬖。人言死猫，可引活竹。

猫死地虚，根行竹绿。又言无法，移必行迷。

仍标其根，以识东西。区区百设，何乃多事。

事在眉睫，初无妙理。穴地成坎，碎土加筛。沃以斗水，和之成泥。

置竹其中，实之以土。土燥润久，可月不雨。逮其雨来，竹既已成。

热不受暑，寒不变青。嗟哉此君，以节自负。如遇君子，理宜调护。

君欲何法，无法可传。并以告子，俾知竹贤。
叶生归缙云
杨亿（宋代）

出门西望长安笑，抱璞来求善价沽。
惟罄囊装买群籍，不持刺字谒当涂。
鲈鱼渐熟思归切，羊酷初尝得味无。
送子东还重销黯，我曾三载守仙都。
赞历代天师·第三十一代讳时修字朝英
白玉蟾（宋代）

是个清都一散郎，凝神聚气炼丹阳。
片云孤鹤无踪迹，半夜风寒万里霜。
以杜少陵文章憎命达之句析而为韵赋此 其五
高逊志（明代）

功名期宦成，文章止词达。千载求全能，如何罕奇拔。

夙抱稽古志，纂言穷檃括。幽阐新机深，精思元化斡。

岂徒贲皇猷，将以继往末。抚今不自足，乃复耻被褐。

好爵难久縻，世途多忉怛。放意乐丘园，长歌襟抱豁。
周员外席上观柘枝（一作周员外出双舞柘枝妓）
张祜（唐代）

画鼓拖环锦臂攘，小娥双换舞衣裳。金丝蹙雾红衫薄，

银蔓垂花紫带长。鸾影乍回头并举，凤声初歇翅齐张。

一时欻腕招残拍，斜敛轻身拜玉郎。
题青山白云图
高明（元代）

昨夜山中宿雨晴，白云绿树最分明。茅堂早起无他事，去看溪南新水生。
南乡子 四首，赋得瘦竹如幽人，秋花如处女 其一
顾贞立（清代）

轻雨洒松筠。林下风清浣俗尘。瘦影萧疏谁得似，幽人。

翠袖天寒倚夕曛。

娇女艳秋晨。浅紫轻红未解颦。赋媚莫嫌秋太淡，清芬。

九畹芳兰佩可纫。
和吴冲卿雪霁紫宸朝
王安石（宋代）

虎士开阊阖，鸡人唱九霄。
云移银阙角，日转玉廊腰。
箒动川收潦，靴鸣海上潮。
舞袍沾宿润，拜笏拥残飘。
赐饮人何乐，归嘶马亦骄。
低徊但忘食，吟咏得逍遥。
回陆主簿贺生日诗
阳枋（宋代）

南华眇弥誇灵椿，八千为秋八千春。要是循名须责实，人生三万六千日。

世间修短皆自然，造化到底难为言。一十二万九千岁，更加五百乾之兑。

安乐老仙穷象数，三哥笑言讥浅露。只如三百六十五，天运从来周一度。

太羹玄酒常浑浑，何人于中罗八珍。八珍向里有真味，未可以天而废人。

神数自一而至十，万物生成由此出。坤兑无首乾无终，阴阳为用常虚一。

颜子闻一以知十，清明气禀不苟畀。六德六行惟俱全，只向纲常穷所止。

人能陋巷乐箪瓢，践行即是奇男子。看尽古今为圣贤，底事有经还有权。

纷纭杂扰语不尽，匠斤扁斲惟心传。道至无言而止矣，此外如何别有旨。

万灵昭灼会寸心，须使爱之若桐梓。朅来城市辞山林，萧萧两鬓雪山侵。

感甚秋高华晚节，搜枯聊作寒蛩吟。
感遇
韩殷（明代）

客舍并州已十霜，不知何处是他乡。夜闻猛雨知花尽，昼掩书斋觉日长。

已托丝桐通密意，又将清瑟理霓裳。旧来好事今能记，去岁兹晨捧御床。
句
秦惟肖（宋代）

枫落楚江寒雁静，月高巫峡夜猿哀。
观鱼亭呈陈公度二首
张耒（宋代）

猎猎微风波面开，近人鸥鹭不相猜。
樽前忽起扁舟兴，新管江南山水来。
忆江南·衔泥燕
牛峤（唐代）

衔泥燕，飞到画堂前。占得杏梁安稳处，体轻唯有主人怜，堪羡好因缘。
次韵陆岩老祠部见寄五首 其三
葛胜仲（宋代）

溪南溪北梵王宫，踊甓亭亭耸半空。红靺鞨沉山带日，碧琉璃净水无风。

云迷翠阁参差见，舟舣朱桥缭绕通。泚笔凭谁写东绢，尽将烟景荐重瞳。
盘居六章
项安世（宋代）

山之纡纡，密云所庐。
彼盘之人，亦丰厥储。
鸳鸯湖杂咏 其一
何文焕（清代）

村深午后不闻鸡，时有幽禽隔树啼。问著春光何处好，胭脂桥在望吴西。
和山路梅花
冯山（宋代）

传闻山下数枝梅，不免车帷暂一开。试向林梢亲手折，早知春一逼人来。

何方归路参差见，更托严风次第催。莫作寻常花卉看，江南音信隔年回。
大暑不可逃偶携数友过湖上因咏
李之仪（宋代）

百年观不足，一日乐有馀。况兹夏日长，而与君子俱。

号呶谢呼笑，谈论皆诗书。门外方烁石，坐上如冰壶。

仰怀冥冥鸿，俯愧戢戢鱼。我老百不堪，嗜好终蒲菹。

殷勤相得心，黄昏尚踌躇。追随自此始，莫厌频招呼。

何必得美酒，然后可将须。
呈张子贱
司马光（宋代）

近时洛社名真率，箪食壶浆取次游。
试问西来老朝散，可能同志便相收。
卜居城南二首酬兄弟甥侄 其二
苏过（宋代）

采椽竹屋亦天真，但喜相望北阮邻。等是南柯游此世，聊将传舍诳吾身。

高门恐负于公志，近市空惭晏子仁。定枕不闻尨也吠，荜门圭窦固应贫。
次韵智夫并呈庭诲 其一
刘跂（宋代）

为问尊前醉阿谁，韩娥应啭缕金衣。何须料理沙边客，更遣梁尘作雪飞。
雾中早行
严粲（宋代）

行人模糊画中影，高树夭矫空际云。楼台几处半隐见，三岛梦断犹纷纭。
题汪水云诗卷十一首
刘师复（宋代）

此客清狂似季真，意行湖曲眺青春。
橹声往往来来好，山色朝朝暮暮新。
神驹行
释德洪（宋代）

沙丘牝黄马已死，俗马千年不能嗣。忽生此马世上行，神骏直是沙丘子。

紫燄争光夹镜眸，转顾略前批竹耳。雪蹄卓立尾萧梢，天骨权奇生已似。

绿丝络头沫流觜，绣帕搭鞍初结尾。次骤意态欲腾骧，奔逸长鸣抹千里。
泊嘉禾
钱时（宋代）

山翁尽惯卧山云，夜漏无声梦境平。
舟近谯楼眠不稳，却嫌更点太分明。
寄余汝盛
吴希贤（明代）

见月念故乡，愁绪萦心曲。目极闽海南，天低烟树绿。
新僧堂
释月涧（宋代）

荐福重开地狱门，要从衲子结生冤。若还将胁沾他席，热铁烧身又一番。
太常引
姬翼（元代）

人生弱丧自迷方。来往恰如狂。泥里弄泥团。竟不识、神珠夜光。

几多风雨，几回磨灭，争肯暂恛惶。何处是家乡。便指与、疑心怎忘。
次韵谢兄立春戏拟春帖子
方岳（宋代）

天与君王共一仁，只将仁与物为春。
要令率土无枯槁，未赏冰池皱玉粼。
止戈堂 其一
张元干（宋代）

谯门直北望燕山，乙巳年来例破残。可但中原仍祸结，谁令东粤独偷安。

西师有请君侯力，南顾无忧圣虑宽。恶少至今犹胆落，云台须入画图看。
送呈定夫西归
真德秀（宋代）

麻源在何许，茫茫白云端。
凄其一布裘，何以御风寒。
归来有余师，兴尽当知还。
便好斸空谷，剩种青琅玕。
摸鱼儿·猛思量
张榘（宋代）

猛思量、孄窝初度，鲁云呈瑞时节。平山杨柳苍茫外，犹是乡关明月。春漏泄。定知有、梅花先向江南发。烟波梦阔。谩约住西风，呼将塞雁，把酒为君说。君看取，世道羊肠屈摺。依然熟路轻辙。林泉暂洗经纶手，桐柏夜香熏彻。趋魏阙。指天上星辰，平步仪清切。蟠桃未结。待做著功名，却寻曼倩，相与带花折。
题画鹅雁二首 其一
黄庭坚（宋代）

鴐鹅引颈回，似我胸中字。右军数能来，不为口腹事。
出郊即事
朱子恭（宋代）

经行阡陌日迟迟，桑柘才方吐绿枝。
只为峭寒交节晚，村家却是拂蚕时。
句
李缜（唐代）

芒鞵远觅香业处。
送人之九江谒郡侯苗员外绅
郑谷（唐代）

泽国寻知己，南浮不偶游。湓城分楚塞，庐岳对江州。

晓饭临孤屿，春帆入乱流。双旌相望处，月白庾公楼。
江城子 和陈仁和韵
辛弃疾（宋代）

玉箫声远忆骖鸾。几悲欢。带罗宽。且对花前，痛饮莫留残。归去小窗明月在，云一缕，玉千竿。
吴霜应点鬓云斑。绮窗闲。梦连环。说与东风，归意有无间。芳草姑苏台下路，和泪看，小屏山。
池州萧丞相楼二首
苏辙（宋代）

绕郭青峰睥睨屯，入城流水縠文翻。
楼成始觉江山胜，人去方知德业尊。
坐久浮云霾后岭，酒醒飞雪变前村。
我来邂逅公归国，犹喜登临共一樽。
〈池守滕元发时将解去。
丞相风流直至今，朱栏仍对旧山林。
奔驰轩冕身何有，跌宕图书意最深。
松绕城头风瑟缩，江浮山外气阴森。
三年不起南迁想，应有前人识此心。
永寿县期孟明府未还
殷奎（明代）

秋至物情变，雨来山气凉。孤怀客夜水，薄宦归程长。

平泉倦登陟，葆峰谩徜徉。故人期未至，岸帻上高冈。
题左举善郊居四绝 其二 听松
史浩（宋代）

不吟柳绿与桃红，久要论交十八公。想得阶前月如剪，独将双耳立西风。
观舆图有感（五首）
赵滂（宋代）

四履应难辨，三河尚可寻。
功推城濮隽，泽想召陵深。
问鼎犹怀城，投龟肯易心。
向无微管叹，孰忆到于今。¤
颂古十九首
释慧晖（宋代）

那吒太子本来身，卓卓无依不受尘。
云散水流天地静，篱间黄菊正争春。
谷帘水
王禹称（宋代）

泻从千仞石，寄逐九江船。迢递康王谷，尘埃陆羽篇。

何当结茅屋，长在水帘前。
江行万里图
黄大受（宋代）

雪山西来接海白，天之所以限南北。
谁人胸里着舆图，挥斥荆吴入绡墨。
浓浓淡淡两岸山，烟波弥茫江面宽。
水空漠漠鸟飞绝，渐看渐远天漫漫。
客舟泝流先后去，风帆饱腹如飞舞。
有时小艇绝波来，不知何处横江渡。
钟山隐隐开金陵，雨花台前留玉京。
汀洲劣处小孤出，垂杨绿引当阳城。
蕲黄紫翠照卷雪，武昌楼台半明灭。
周郎赤壁杳难凭，洞庭寒烟濛孤月。
西江耿耿沙籀清，三十六湾斜照明。
黄陵庙深楚山阔，九疑成削黏天青。
我来展轴惊快睹，恍然对面水仙府。
片时行尽江南天，吊何劳出门。
南巡真人忘却归，轩辕龙去眇难追。
咸池曲绝谁奏乐，风雨啼痕满竹枝。
六朝虎士工设险，蹴踏沧波当挥剑。
血流不惜惜江流，肯放飞埃过天堑。
滥觞曾闻荡雍丘，楫声若为空悠悠。
江声至今恨不尽，枉白万古英雄头。
两阶千羽亭波后，八公草木今健否。
长安正在碧云边，斜日西风重回首。
宁宗郊前朝献景灵宫二十四首 终献用《冲安》。
郊庙朝会歌辞（宋代）

灵舆蹇骧，毕觞泰筵。贰飨允穆，祼将克竣。垂恩储祉，锡羡永年。

将以庆成，燕及皇天。
颂十六首
释慧晖（宋代）

转功就位，独看古风。
再通消息，转位就功。
功位齐显，千岳万峰。
又转春芳，俱隐位功。
毕竟不用，频弄万工。
人月圆
汪元量（宋代）

钱塘江上春潮急，风卷锦帆飞。不堪回首，离宫别馆，杨柳依依。

蓟门听雨，燕台听雪，寒入宫衣。娇鬟慵理，香肌瘦损，红泪双垂。
有怀十首
刘子翚（宋代）

马蹴浮埃去路长，相逢端欲问行藏。
未饶赤壁风流在，且向何象醉碧香。
陈宣抚待制挽诗 其二
韩淲（宋代）

到眼交朋少，前头师友多。胶庠一腾达，台阁合婆娑。

混迹谈谐尔，成名字画何。隆兴乾道旧，零落几山阿。
过周骧甫勉其教子 其二
释居简（宋代）

勤俭工夫自足娱，又将馀暇课儿书。盍先撙节储脩脯，莫放春风冷帐虚。
赠晋安薛澹庵宸翰
朱景英（清代）

大雅何寥阔，情亲独有君。几年一会面，重与细论文。

韦曲花无赖，王乔鹤不群。往还二十载，随意岭头云。
题胡立方思斋
戴复古（宋代）

每事再思过，参之以古今。
唯求合天理，毋妄用吾心。
和气生琴室，清风动竹林。
所居虽近市，不许市尘侵。
乱后旅中遇友人
杜荀鹤（唐代）

念子为儒道未亨，依依心向十年兄。莫依乱世轻依托，

须学前贤隐姓名。大国未知何日静，旧山犹可入云耕。

不如自此同归去，帆挂秋风一信程。
送李生二绝句
寇准（宋代）

晴色半和行色远，江头别来欲何之。
数杯酒尽又南去，正是落花春暮时。
朝会
佚名（隋代）

毓粹乾坤，储休阴阳。
氤氲馥郁，纷结煌煌。
融为和气，发为祥光。
瑞牍绍纪，万寿无疆。
九日与深叔晦季文王仲举登鄞城
孙应时（宋代）

城上西风草欲霜，登临聊不负重阳。
江山远近秋容老，云树参重野意长。
一笑四人真莫逆，百年此会定难忘。
不妨小学陶公醉，篱下寒花恰半香。
六月二十二日夜省宿一首
喻良能（宋代）

省庐频宿直，何异在承明。
地峻江声近，风轻荷气清。
鬓毛真骑省，诗思小阴铿。
记得山村日，驰情向玉京。
同弟茂通效温飞卿体
范浚（宋代）

海棠红歇莺停歌，麦风时候犹清和。帘垂箓簌深院静，赤栏细清阴婆娑。

池塘正觉幽事好，萍叶藻蔓涵清波。一双胡燕薇丛外，衔得芹泥来补窠。
杂曲歌辞。结客少年场行
沈彬（唐代）

重义轻生一剑知，白虹贯日报仇归。

片心惆怅清平世，酒市无人问布衣。
代张兰送太守
毛滂（宋代）

电转双旌雨结愁，水流行色过芳洲。
賸风残月谁交取，别酒离歌且驻留。
千里溪山记诗伯，一年莺燕识遨头。
朝天不作含香伴，为想林间春意幽。
眉山史颐老秀才遣人寄诗用其韵答之
晁公溯（宋代）

衰年临沧江，华发羞照映。人怜貌枯槁，水与心清净。

所居少席煖，况望有屋润。但期牧鸡豚，那得追驵骏。

为贫未归田，投老聊为郡。每行芙蓉湖，鱼跃见于牣。

自欣逢外平，兵木适无刃。愿从贤者乐，俯同农夫庆。

常令燔或炙，安敢骄且吝。使君非何武，弟子乃乐正。

陈论翻犀革，宴语对麈柄。却思凌云下，亦致宾客盛。

暇时可数来，念此百里近。
雪
释元肇（宋代）

风回急有声，欲住更娉婷。顷刻增奇观，依稀得细听。

空庭禽啄树，吟屋冻生瓶。多是邻僧爱，柴扉晚不扃。
轻阴
弘历（清代）

轻阴旋作晴，凭舆多惜情。此郡冬雪微，白沙随风生。

忆我辛未岁，过此飘六霙。火蛾斗冰花，节景真祥亨。

上元则已度，燕九行将迎。瑞叶宜及时，塍麦犹未萌。

英英晚来重，企望巡檐楹。
送蓝公漪归闽中
陈恭尹（清代）

冬春积阴雨，十旬三见日。城阙为泥涂，凄风闭寒室。

居人屡兴为，况子犹孤客。卧起逆旅中，图书满筐箧。

抚剑一高歌，长江浩萧瑟。仆本蓬蒿士，岁月时一出。

爱君美词翰，过读常促膝。如何倦飞羽，更问闽山辙。

东道阻且深，相思隔浮岳。有亲在白头，留子终无术。

何以送将归，独有江南橘。
牡丹
徐荣叟（宋代）

姚魏从来洛下夸，千金不惜买繁华。
今年底事花能贱，缘是宫不去赏花。
金缕曲 题秋士师寒窗灯影图
谈印梅（清代）

自小伤孤露。对茕茕、窗沉黯碧，三雏一母。儿未成名亲已逝，怅三春晖易暮。

尝不尽、生前劳苦。更痛松楸犹未植，问麦舟、高谊何人助。

孤子恨，那堪数。

春明凄绝招魂路。记穷嫠、麻衣如雪，同归故土。甑釜生尘风破壁，弱线支离门户。

谁想到、鸟能返哺。此日山房灯影在，怅传经、人杳无由睹。

头已白，空孺慕。
双溪坪勘灾
许湄（清代）

策蹇来投止，荒庐绕棘丛。看人惟野彘，撼壁有狂风。

痁鬼村村聚，牂羊户户同。救灾长吏职，无术起哀鸿。
行营送人
刘商（唐代）

鞞鼓喧喧对古城，独寻归鸟马蹄轻。

回来看觅莺飞处，即是将军细柳营。
晋康八景 其三 佛岭樵归
张澜（明代）

山门钟磬起禅扉，催送樵夫古道归。蓑笠荷身披淡霭，薪蒸随道领斜晖。

手招后伴过青石，步逐前徒出翠微。临水偶逢渔父问，笑谈同答濑边矶。
八声甘州·简彊村
李岳瑞（清代）

蓦黄花、都傍战尘开，销魂故园秋。怅西风韦杜，衰蒲细柳，一片清愁。

望里秦山破碎，泾渭自东流。饮罢瑶池暮，日晏昆丘。

问讯胥台倦叟，但无端歌哭，争挽神州。念浮家有约，何事苦淹留。

碧沈沈、江南旧树，怕烟波、无地著閒鸥。千秋事，只霜花卷，为写烦忧。
周教授索枸杞因以诗赠录呈广倅萧大夫
苏轼（宋代）

邺侯藏书手不触，嗟我嗜书终日读。
短檠照字细如毛，怪底眼花悬两目。
扶衰赖有王母杖，名字于今挂仙录。
荒城古堑草露寒，碧叶丛低红菽粟。
春根夏苗秋著子，尽付天随耻充腹。
兰伤桂折缘有用，尔独何损丹其族。
赠君慎勿比薏苡，采之终日不盈掬。
外泽中干非尔俦，敛藏更借秋阳曝。
鸡壅桔梗一称帝，堇也虽尊等臣仆。
时复论功不汝遗，异时谨事东篱菊。
挽杨砥轩录参
刘黻（宋代）

讣落乡山各泪倾，世间难泯是贤名。
一生官正为州掾，到死人贤似砥平。
夜烛已残宾馆寂，晓梅空点墨池清。
祗应养得丹砂熟，却向金华洞里行。
再次韵酬转庵 其二
许及之（宋代）

万木稠新绿，孤花委晚红。山容随隐见，云影度空濛。

农老无嫌问，人言不害丰。破愁还作喜，结句答邻翁。
次韵林子中蒜怜亭见寄
苏轼（宋代）

奇逸多闻老敬通，何人慷慨解怜翁。
十年簿领催衰白，一笑江怜发醉红。
闻道赋诗临北固，未应举扇向西风。
叩头莫唤无家客，归扫岷峨一亩宫。
杂诗 其二
刘孚京（清代）

孤鹤海上来，集君白玉墀。鸿鹄游万里，辑翼君家池。

秋兰被长坂，蒲荷生绿陂。园葵依崇墉，女萝缘高枝。

重阴霈膏泽，晔晔含光辉。懿彼君子德，忘此孤生悲。

孤生良独难，聆我感激词。
和陈器之谢王渑池牡丹
张耒（宋代）

十首新诗换牡丹，故邀春色入深山。
御袍黄粉天然薄，醉脸胭脂分外殷。
开晚东君留意厚，落迟晴昼伴春闲。
狂来满插乌纱帽，未拟尊前感鬓斑。
问许行者仁米香请语以此赠之景定癸亥至节虚
释智愚（宋代）

敲磕门庭细揣磨，路头尽处再经过。
明明说与虚堂叟，东海儿孙日转多。
趋农
舒岳祥（宋代）

种浸清明后，雅耿谷雨前。
未能饥守死，何不力耕田。
溪草凫毛滑，山花雉颊鲜。
倦行聊少憩，茅屋带晴烟。
送僧
贾岛（唐代）

此生披衲过，在世得身闲。日午游都市，天寒往华山。

言归文字外，意出有无间。仙掌云边树，巢禽时出关。
永宁遣兴三首
张耒（宋代）

花县春曾到，人家幽谷间。
市门犹碍石，耕垄尽依山。
地僻荆榛秀，人稀鱼鸟闲。
赖逢贤令尹，沉醉不知还。
葛兴祖挽辞
王安石（宋代）

忆随诸彦附青云，场屋声名看出群。
孙宝暮年犹主簿，卜商今日更修文。
山川凛凛平生气，草木萧萧数尺坟。
欲写此哀终不尽，但令千载少知君。
答陈宗道见寄
仇远（元代）

蹇予山泽臞，飘飘一鸥似。
天风忽假便，饮此金濑水。
朝随章句儒，暮逐副墨子。
肯叹饭不足，可恋惟酒美。
赋茅亦聊复，久矣忘喜怒。
尾宁曳涂中，人生行乐耳。
怀人耿不寐，一夕三四起。
江东暮云合，渺渺隔秋水。
遗我诗两章，意古音粹美。
敢谓义熙余，及见黄初体。
君閒耻食粟，我出惭为米。
流品夐不同，黄河贵清济。
登重玄寺阁
韦应物（唐代）

时暇陟云构，晨霁澄景光。始见吴都大，十里郁苍苍。

山川表明丽，湖海吞大荒。合沓臻水陆，骈阗会四方。

俗繁节又暄，雨顺物亦康。禽鱼各翔泳，草木遍芬芳。

于兹省氓俗，一用劝农桑。诚知虎符忝，但恨归路长。
答赵氏生伉
韦应物（唐代）

暂与云林别，忽陪鸳鹭翔。看山不得去，知尔独相望。
长安道
童轩（明代）

长安在千许，定鼎燕蓟北。周道千里平，商邑四方极。

金台玉垒千雄哉，重关设险从天来。黄道祥光直南见，紫微中宫正北开。

天连阁道星辰拱，日射觚棱金碧耸。百尺文楼五凤飞，九重魏阙双龙拥。

长乐钟声曙色寒，千官剑履集朝端。龙函捧敕颁三殿，象辇驼琛响八銮。

皇家制度超前古，文物声名播寰宇。白雉遥闻贡越裳，龙媒又见来西土。

太平治道轶唐虞，彬彬多士皆文儒。扬雄已奏甘泉赋，司马还陈封禅书。

葱茏王气浮丹扆，承露金茎矗云起。紫禁彤墀月似银，玉河金水花如绮。

九陌香尘拂面飞，鸣珂初散午门西。王侯第宅施行马，公子园亭争斗鸡。

王侯公子多如雨，大道青楼联戚里。玉笙吹月凤双飞，绣幕围春鹦并语。

雕鞍宝盖日过从，片言出口生华风。始见金张初赐第，俄闻卫霍又旌功。

六街三市相连络，佛舍飞甍绚丹雘。百货都归大内东，人才尽入平津阁。

御史台前乌欲啼，将军营里马频嘶。教坊夜月人如玉，上苑春风锦作畦。

风光节物年年在，万世河山长不改。罢官廷尉自书门，迁仕中丞弥映彩。

莫言李广不封侯，谁惜冯唐易白头。青史功名今已矣，江湖高起见京楼。
梅花五首
杨公远（宋代）

草木根荄暖未回，□□□□□□□。
□□□□□□□，老干槎□一半摧。
水急可曾流影去，雪深还不碍香来。
赤松孤竹真渠友，万紫千红总皂台。
幽居
陆游（宋代）

谢病言归一鹿车，短篱数掩护幽居。
树枝南畔有飞鹊，莲叶东幽多戏鱼。
倦枕续成惊断梦，斜风吹落读残书。
兴来偶曳枯筇出，父老逢迎却未疏。
咏史下·谢安
陈普（宋代）

夷甫登朝日月昏，争知安石亦深源。
当时赤子何无禄，直自高曾误到孙。
五月二十一日风雨大作
陆游（宋代）

风雨纵横夜彻明，须臾更觉势如倾。
出门已绝近村路，对面不闻高语声。
衔舳江关多蜀估，宿师淮浦饱吴粳。
老民愿忍须臾死，传檄方闻下百城。
喜晴
张嵲（宋代）

阳春今已归，孟夏饶草莽。
积雨树阴成，新晴渚蒲长。
前山涧水喧，隔竹黄鹂响。
一径度乔林，涓流会心赏。
野静閴无人，萧条成独往。
点绛唇
赵长卿（宋代）

蓼岸西风，小舟江上渔歌唱。倚栏凝想。幂幂云垂帐。

好事因循，寂寞闲惆怅。如何向。又来心上。空向高亭望。
相和歌辞。董逃行
元稹（唐代）

董逃董逃董卓逃，揩铿戈甲声劳嘈。剜剜深脐脂焰焰，

人皆数劳曰，尔独不忆年年取我身上膏。

膏销骨尽烟火死，长安城中贼毛起。城门四走公卿士，

走劝刘虞作天子。刘虞不敢作天子，曹瞒篡乱从此始。

董逃董逃人莫喜，胜负翻环相枕倚。缝缀难成裁破易，

何况曲针不能伸巧指，欲学裁缝须准拟。
导引·返虞长乐
佚名（宋代）

返虞长乐，犹是忆宾天。何事驾仙軿。箫笳仪卫辞宫阙，移仗入云烟。於皇清庙敞华筵。昭穆谨承先。千秋长奉烝尝孝，永享中兴年。
偶成二首
王安石（宋代）

怀抱难开醉易醒，晓歌悲壮动秋城。
年光断送朱颜去，世事栽培白发生。
三亩未成幽处宅，一身还逐众人行。
可怜蜗角能多少，独与区区触事争。
和宇字
韩淲（宋代）

人家翠微深，林空响机杼。烟收片月出，霜气袭衡宇。

追随赖陶写，领略道情素。寻我涧谷中，更入春山去。